text: Laksen gik en dårlig dag i møde
  16 april 2017 kl. 20.29
  Søndag var en træls dag, hvis man var laks - det var nemlig dagen, hvor fiskerne efter en lang våbenhvile igen måtte smide krogen i vandet.
  Godt nyt for fiskere – dårlig nyt for laksen. Påskedag blev sæsonen for at fange den fede sølvglinsende fisk skudt i gang ved en lang række åer og søer. Blandt andet også i Hodde sø nær Varde Å, hvor der dagen igennem var rift om at få plads langs åen.
  Fiskesæsonen slutter først til oktober, men traditionen tro er der mange, der gerne vil være blandt de første. Det gælder også Thomas Kjelgaard fra Oksbøl, der har glædet sig så meget til i dag, at han var på plads fra klokken fem i morges - og det gav fisk på krogen. Men det var ikke uden kamp fra laksens side.
  - Jeg kunne faktisk ikke rigtig stoppe den, så jeg måtte løbe flere hundrede meter efter den langs åen. Det er jo med til at give en oplevelse og en fejde, jeg altid vil huske, siger Thomas Kjelgaard, der er lystfisker, til TV SYD.
  
  